## Marián Cano reivindica la intel·ligència artificial com a palanca d’eficiència per al futur del xicotet comerç

*** La consellera destaca que “la IA pot alliberar temps, millorar l’atenció al client i optimitzar processos”
* La titular de Comerç ha presentat el Fòrum RETAIL future 2025 sobre tendències i digitalització en el xicotet comerç i l’artesania**

La consellera d’Innovació, Indústria, Comerç i Turisme, Marián Cano, reivindica la intel·ligència artificial com a palanca d’eficiència per al futur del xicotet comerç i com una ferramenta estratègica en l’objectiu que cap comerç valencià es quede arrere en l’era digital.

La consellera, que ha presentat l’octava edició del Fòrum RETAIL future que se celebra en el CaixaForum de València, ha destacat que “la intel·ligència artificial pot alliberar temps, millorar l’atenció al client i optimitzar processos”.

“Ferramentes com ara els *chatbots*, l’anàlisi de dades, la generació de continguts i els assistents virtuals estan a l’abast de tots. Per això, des de la Conselleria, en col·laboració amb l’oficina PATECO, hem impulsat el programa Smart Retail Accelarator, que oferix formació pràctica per a aplicar intel·ligència artificial generativa en la gestió diària d’autònoms i pimes”, ha afegit.

El comerç minorista representa el 12,5 % del PIB valencià, amb més de 400.000 ocupacions i 73.000 empreses, la majoria d’autònoms i microempreses, la qual cosa el convertix, segons ha subratllat Cano, “en el sector amb més pes en l’estructura empresarial de la Comunitat Valenciana i el que més contribuïx a la cohesió territorial, amb més de 55.000 punts de venda, bona part dels quals de proximitat”.

**Lideratge femení**

A més, la consellera ha emfatitzat el paper de la dona en el comerç valencià. “Més del 61 % de les persones que treballen en el comerç minorista són dones, i més de la mitat de les empreses estan liderades per elles. En sectors com la moda i la cura personal, el lideratge femení supera el 64 %”.

La consellera també ha reivindicat que el comerç no és només economia. “És també identitat, dinamisme urbà i cohesió social. És l’aparador dels nostres productes locals, el cor dels nostres barris i pobles, i el vincle directe i social entre productors i consumidors”, ha afirmat.

**“Renàixer amb enginy”**

Cano ha resumit en quatre eixos la política comercial de la Generalitat, que ha descrit com a moderna, pràctica i pròxima. En primer lloc, el suport a la mamprenedoria i al relleu generacional. El segon, el foment de la competitivitat, la innovació i la digitalització. També la connexió entre comerç i turisme. I, finalment, la modernització del comerç de proximitat i dels mercats municipals.

La consellera ha fet estes declaracions en el RETAIL future 2025, el fòrum sobre tendències i digitalització en el xicotet comerç i l’artesania, organitzat en col·laboració amb el Consell de Cambres de Comerç de la Comunitat Valenciana.

Des del seu naixement, fa huit anys, per este fòrum han passat 310 ponents, 2.700 assistents presencials i s’han exposat un centenar de casos d’èxit. El lema d’esta edició és ‘Renàixer amb enginy’.

Fecha: 30/10/2025